200 सीटों पर चुनाव लड़ने की तैयारी, 39 पर फोकस
BSP Candidates List - Rajasthan Pradesh Vidhan Sabha (Assembly) Election राजस्थान में विधानसभा चुनाव नजदीक आने के साथ ही जहां कांग्रेस और बीजेपी एक दूसरे पर आरोप प्रत्यारोप लगा वोटर्स को लुभाने की कोशिश में जुटे है।
राजस्थान में विधानसभा चुनाव नजदीक आने के साथ ही जहां कांग्रेस और बीजेपी एक दूसरे पर आरोप प्रत्यारोप लगा वोटर्स को लुभाने की कोशिश में जुटे है। वहीं विधानसभा चुनाव की तारीख के ऐलान से पहले ही बहुजन समाज पार्टी (BSP) ने अपने प्रत्याशियों की पहली लिस्ट जारी कर दी है। जिसके तहत धौलपुर, नदबई और नगर विधानसभा की 3 सीट के प्रत्याशियों के नामों का ऐलान किया गया है।
BSP की राष्ट्रीय अध्यक्ष मायावती के निर्देश पर राजस्थान प्रदेश अध्यक्ष भगवान सिंह बाबा ने धौलपुर शहर से रितेश शर्मा, भरतपुर के नगर से खुर्शीद अहमद, भरतपुर के नदबई से खेमकरण तौली को चुनावी मैदान में उतारा है।
राजस्थान BSP के प्रदेशाध्यक्ष भगवान सिंह बाबा ने बताया कि 3 प्रत्यशियों के बाद अब पार्टी फिर से दूसरी सीटों के लिए प्रत्यशियों की तलाश में जुट गई है। हम इस बार सभी मापदंडों पर परखकर ही प्रत्यशियों का चुनाव करेंगे। जैसे-जैसे प्रत्यशियों के नाम फाइनल होते जाएंगे। हम उनकी उसी तरह घोषणा करते चले जाएंगे। ताकि उन्हें जनता के बीच रहने के साथ ही चुनावी तैयारी के लिए ज्यादा से ज्यादा वक्त मिल सके।
भगवान् सिंह बाबा ने बतया कि इस बार के विधानसभा चुनाव में BSP राजस्थान की 200 सीटों पर अपने प्रत्याशी उतारेगी। लेकिन हमारा फोकस लगभग 60 विधानसभा सीटों पर ही रहेगा। जहां हमारी पार्टी के कार्यकर्ता और वोटर्स है।
BSP की और से जारी की गई लिस्ट में धौलपुर से प्रत्याशी बनाए गए नगर परिषद के पूर्व सभापति रितेश शर्मा राजाखेड़ा विधानसभा से बीजेपी प्रत्याशी रहे अशोक शर्मा के चचेरे भाई और पूर्व मंत्री बनवारी लाल शर्मा के भतीजे हैं। रितेश ने 2010 में रिकॉर्ड वोटों से जीत हासिल की थी।
साल 2010 में रितेश शर्मा ने कांग्रेस छोड़ कर बीजेपी के टिकट से सभापति का चुनाव लड़ा था और राजस्थान में सबसे ज्यादा वोटों से जीत हासिल की थी। वहीं 2018 के विधानसभा चुनावों से पहले बीजेपी का दामन छोड़ कांग्रेस में शामिल हो गए थे। जबकि इसी साल जून महीने में रितेश शर्मा ने BSP जॉइन की है।
वहीं भरतपुर के नदबई से उमीदवार बनाए गए खेमकरण तौली भी भरतपुर जिला प्रमुख रह चुके है। उन्होंने 2018 में विधानसभा चुनावों में नदबई से निर्दलीय चुनाव लड़ा था। उस समय तौली को 29 हजार 529 वोट मिले थे। जबकि BSP की टिकट से चुनाव लड़े जोगिंदर सिंह अवाना चुनाव जीते थे। 
राजस्थान में इस बार होने जा रहे विधानसभा चुनाव में बीजेपी और कांग्रेस को BSP टक्कर देती नजर आ सकती है। 200 सीटों वाली राजस्थान विधानसभा में BSP 50 से ज्यादा सीटों पर चुनाव लड़ने की तैयारी कर रही है। इनमें भी BSP का सबसे ज्यादा फोकस भरतपुर, धौलपुर, करौली अलवर, सवाई माधोपुर, दौसा, सीकर, झुंझुनू, चूरू, हनुमानगढ़, गंगानगर, बाड़मेर, जालोर और सिरोही जिलों की विधानसभा सीटों पर रहेगा।
राजस्थान में 39 सीटें अनुसूचित जाति और जनजाति के लिए सुरक्षित हैं। जिनपर BSP का पूरा फोकस है। ये वो सीटें हैं जहां पर जो अब तक कांग्रेस मजबूत स्थिति में है। ऐसे में देखना होगा BSP की मौजूदगी इस चुनाव में किसको नुक्सान और फायदा पहुँचती है।
बता दें कि इससे पहले साल 2018 में राजस्थान में हुए विधानसभा चुनाव में BSP को 6 सीटों पर जीत मिली थी। इनमें उदयपुरवाटी से राजेंद्र गुड़ा, नदबई से जोगिंदर सिंह अवाना, भरतपुर के नगर से वाजिद अली, करौली से लाखन मीणा, तिजारा से संदीप यादव और अलवर के किशनगढ़ बास से दीपचंद खेरिया BSP के टिकट पर चुनाव जीत कर आए थे। हालांकि कुछ वक्त बाद इन सभी ने कांग्रेस के मुख्यमंत्री अशोक गहलोत का समर्थन दे दिया और कांग्रेस में शामिल हो गए थे। जिसके बाद से ही लगातार मायावती अशोक गहलोत और कांग्रेस पर हमलावर है।